《万安簿吴公谊实浙馀杭人今书满最归欤欲竟投老未决于其间而赞之》
宋代·曾丰

钱唐之墟故吴地，子孙复以吴为民。百世不有云来兴，高者道为次文艺。

万安主簿今诗雄，终未得力翻得穷。犹馀妻子眼未白，不有江山囊几空。

归欤已动投簪兴，公自规模吾印證。鬻馀岂不得一丘，耕罢犹堪理三径。

陶潜张翰虽风流，彼归有激公无求。浙江兀炎古箕颍，吴公徜徉今巢由。

作者简介：（1142—?）乐安人，字幼度。孝宗乾道五年进士。以文章名。累官知为庆府。晚年无意仕进，筑室称樽斋，以诗酒自娱。有《缘督集》。